Í nóvember voru 733 fólks - og sendibílar nýskráðir hér á landi , þar af 220 af merkjum frá BL og var markaðshlutdeild fyrirtækisins 30% í mánuðinum . Ellefu fyrstu mánuðina voru 12.392 fólks - og sendibílar nýskráðir samanborið við 19.304 á sama tímabili 2018 og nemur samdrátturinn tæpum 36% milli ára . Af heildarfjölda fólks - og sendibíla sem nýskráðir hafa verið hér á landi á árinu hafa einstaklingar fest kaup á um 40% nýskráðra , eða 4.962 bílum , fyrirtæki ( án bílaleiga ) á um 21% heildarfjöldans og bílaleigurnar 39% . Allir þessir meginmarkhópar hafa dregið úr endurnýjun bíla sinna á árinu borið saman við sama tímabil í fyrra ; einstaklingar um 42,6% , fyrirtæki um 31,1% og bílaleigurnar um 29,8% . Dacia langvinsælasti bílaleigubíllinn á Íslandi Bílaleigur nýskráðu 4.851 bíl fyrstu ellefu mánuðina , þar af 176 í nóvember . Þrjár tegundir BL eru á meðal tíu vinsælustu bílanna hjá bílaleigunum það sem af er árinu , Dacia Duster , Nissan Qashqai og Nissan X-Trail . Dacia er jafnframt vinsælastur allra bíla á þeim hluta markaðarins með alls 480 nýskráningar það sem af er árinu . Hlutdeild BL það sem af er þessu ári nemur 27,8 prósentum á markaðnum í heild ; 24,2% á einstaklingsmarkaði , 27,1 á fyrirtækjamarkaði og 31,9% á markaði bílaleiga . Nissan með flestar nýskráningar í nóvember Af merkjum BL var Nissan söluhæstur í nóvember með 74 nýskráningar , Dacia í öðru með 53 nýskráningar og Hyundai í þriðja með 33 , þar af 30 til einstaklinga og fyrirtækja . Söluhæsta merki BL til bílaleiga í nóvember var Nissan með 45 nýskráningar . Næstur kom Dacia með 44 skráningar . Af lúxusmerkjum BL var 31 nýskráður í nóvember , flestir frá Land Rover eða 19 og var markaðshlutdeild BL á þeim hluta markaðarins 34,1% í mánuðinum og 35,5% það sem af er ári . Hjá BL var 121 fólks - og sendibíll nýskráður einstaklingum og fyrirtækjum ( án bílaleiga ) í nóvember og var þriðjungur þeirra vistmildur bíll , eða 41 talsins ; 30 rafbílar , 10 tengiltvinnbílar og einn mildur tvinnbíll ( e. mild hybrid ) . Hlutfall vistmildra bíla hjá BL í nóvember nam 34% heildarfjölda nýskráninga fyrirtækisins til annarra en bílaleiga . Þess má jafnframt geta að á markaðnum í heild var 71 tengiltvinnbíll nýskráður einstaklingum í nóvember , eða 20,5% heildarnýskráninga , og er þetta hæsta hlutfall tengiltvinnbíla í einum mánuði til einstaklinga það sem af er árinu .